AVE

Η AVE είναι σιδηροδρομική υπηρεσία υψηλής ταχύτητας που συνδέει διάφορες πόλεις της Ισπανίας μεταξύ τους. Το δίκτυο της AVE είναι το μεγαλύτερο σιδηροδρομικό δίκτυο υψηλών ταχυτήτων στην Ευρώπη και το δεύτερο μεγαλύτερο στον κόσμο.

Επτά από τα δρομολόγια της AVE έχουν αφετηρία τον Σιδηροδρομικό σταθμό Ατότσα στη Μαδρίτη, τέσσερα τον Σιδηροδρομικό σταθμό Σαντς της Βαρκελώνης, ένα τον Σιδηροδρομικό σταθμό Τσαμαρτίν στη Μαδρίτη, ενώ υπάρχει και απευθείας σύνδεση μεταξύ των σιδηροδρομικών σταθμών της Σεβίλλης και της Βαλένθια. 

Από αυτούς τους τερματικούς σταθμούς ξεκινούν γραμμές υψηλών ταχυτήτων προς τη Σεβίλλη, τη Μάλαγα, την Ουέσκα, το Τολέδο, το Αλικάντε, το Λεόν, το Καστεγιόν, τη Γρανάδα, την περιοχή της Γαλικίας, το Μπούργος, τη Μούρθια αλλά και προς τα γαλλικά σύνορα με πολλούς ενδιάμεσους σταθμούς όπως τον Σιδηροδρομικό σταθμό Ντελιθίας στην πόλη της Σαραγόσας, τον σιδηροδρομικό σταθμό Φιγέρες, τον σιδηροδρομικό σταθμό του Βαγιαδολίδ, τον σταθμό της Βαλένθια, της Κόρδοβας, τον σταθμό Σιουδάδ-Ρεάλ και πολλούς άλλους ακόμη.

Η γραμμή υψηλών ταχυτήτων Μαδρίτη-Σεβίλλη ήταν η πρώτη του δικτύου και ξεκίνησε τη λειτουργία της το 1997, και στη συνέχεια ακολούθησε η γραμμή υψηλών ταχυτήτων Μαδρίτη-Βαρκελώνη, η οποία εγκαινιάστηκε το 2003 μερικώς και ολοκληρώθηκε το 2008, ενώ το 2013 επεκτάθηκε προς τη Φιγέρες. Το Τολέδο συνδέθηκε στο δίκτυο της AVE τον Νοέμβριο του 2005, η σύνδεση της Μάλαγας και του Βαγιαδολίδ έγινε το 2007, η γραμμή Μαδρίτη-Βαλένθια ολοκληρώθηκε τον Δεκέμβριο του 2010, η σύνδεση με το Αλικάντε τον Ιούνιο του 2013, ενώ ακολούθησε η γραμμή Μαδρίτη-Λεόν που ολοκληρώθηκε τον Σεπτέμβριο του 2015. Τον Ιανουάριο του 2018 συνδέθηκε στο δίκτυο της AVE και το Καστεγιόν και το 2019 ολοκληρώθηκε και η σύνδεση μεταξύ Γρανάδας και Αντεκέρα. Ακολούθησαν η γραμμή Μαδρίτη-Γαλικία που ολοκληρώθηκε το 2021 και η γραμμή Μαδρίτη-Μπούργος το 2022. Η πιο πρόσφατη γραμμή του δικτύου είναι η γραμμή Μαδρίτη-Μούρθια που ολοκληρώθηκε τον Δεκέμβριο του 2022.

Η υπηρεσία στελεχώνεται από εικοσιτέσσερα τρένα τύπου 100 (TGV) γαλλικής κατασκευής, δεκαέξι τύπου 102 και τριάντα τύπου 112 («Pato», ισπανική λέξη για την «πάπια») ισπανικής κατασκευής και είκοσι έξι τύπου 103 (Siemens Velaro) γερμανικής κατασκευής, τα οποία κινούνται με ταχύτητες ως 310 χιλιομέτρων ανά ώρα όταν βρίσκονται σε σιδηροδρομικό δίκτυο υψηλών ταχυτήτων. 

Στα δρομολόγια Μαδρίτη-Σεβίλλη και Βαρκελώνη-Φιγέρες-Περπινιάν, στα γαλλικά σύνορα, χρησιμοποιούνται τρένα τύπου 100, στο δρομολόγιο Μαδρίτη-Βαρκελώνη-Φιγέρες χρησιμοποιούνται τρένα τύπου 103, ενώ στα δρομολόγια Μαδρίτη-Μάλαγα, Μαδρίτη-Λεόν, Μαδρίτη-Ουέσκα, Μαδρίτη-Γρανάδα, Μαδρίτη-Γαλικία και Βαλένθια-Σεβίλλη χρησιμοποιούνται τρένα τύπου 102 και σε αυτά των Μαδρίτη-Καστεγιόν, Μαδρίτη-Αλικάντε, Μαδρίτη-Μπούργος, Μαδρίτη-Μούρθια, Βαρκελώνη-Σεβίλλη, Βαρκελώνη-Μάλαγα, Βαρκελώνη-Γρανάδα, Μπούργος-Βαλένθια και Αλικάντε-Γαλικία τρένα τύπου 112.

Από το 2013 τρένα υψηλών ταχυτήτων συνδέουν την πόλη της Βαρκελώνης με το Παρίσι και άλλες ενδιάμεσες πόλεις όπως η Λυών κάνοντας συνδυαστική χρήση των δύο δικτύων υψηλών ταχυτήτων στις δυο χώρες, του ισπανικού δικτύου της AVE και του γαλλικού δικτύου TGV.

Παραπομπές

Εξωτερικοί σύνδεσμοι
 

Σιδηροδρομικές μεταφορές στην Ισπανία